

**Előterjesztés a civil szervezetekkel történő egyeztető tárgyalás kezdeményezésére, valamint a civil szervezetek 2025. évi költségvetési támogatására**

Tisztelt Közgyűlés!  
  
Az Eger városában működő civil közösségek példaértű munkája megkérdőjelezhetetlen. A városi civil szervezetek, valamint az országosan is együlállóan működő egri Civil Kerekasztal tevékenysége az önkormányzat számára mindig is kiemelten fontos volt, a jövőben is annak kell lennie.

A városi civilek sokszor időt és energiát nem sajnálva, minimális finanszírozás mellett dolgoznak Eger városért és az itt élőkért. Az elmúlt hosszú évek és a korábbi önkormányzati ciklusok jó gyakorlata, hogy az önkormányzat a Civil Alapon keresztül támogatja ezeket a szervezeteket, azonban előfordulnak olyan esetek, mikor bizonyos szabályt követni nem akaró civil szereplők fordulnak az Önkormányzathoz a Civil Alapon kívüli külön támogatásáért.

Fontosnak tartom egy egységes szabályozás kidolgozását a Civil Kerekasztal és a civil közösségek bevonásával, mely nagyban hozzájárulna a külön utas megoldások elkerülése és igazságosabb városi támogatási rendszer létrejöttéhez.

A szabályozásnak szükségszerűen olyannak kell lennie, melyet egyaránt a civil közösségek és az önkormányzat számára is kötelező érvényű, annak meghatározott alapvetéseit elfogadják. Mindezek alapján javaslom a civil szervezettekkel az új támogatási szabályrendszer kidolgozásával kapcsolatban egy egyeztetés összehívását, valamint javaslom a korábbi a városi Civil Alap 20 millió forintra történő megállapítását a 2025. évi városi költségvetésben.

Kérem a Tisztelt Közgyűlést támogassa a határozati javaslatokat!

Eger, 2025. január 13.

          Huszti Péter

önkormányzati képviselő

**1./ Határozati javaslat**

Eger Megyei Jogú Város Önkormányzata Közgyűlése egyeztető tárgyalást kezdeményez az egri Civil Kerekasztal képviselőivel a civil szervezetek támogatási rendszerének áttekintéséről.

A támogatási rendszer szabályozásának célja,

a) hogy a városi civil támogatások megítélése társadalminyilvánosságot kapjon,  
b) valamint  a rendkívüli, az önkormányzat költségvetését módosító,civil szervezeteket  támogató  kérelmek  megítélésében a civil szektor is részt vegyen. Az egyeztetés eredményének megfelelően kerüljön a javaslat a Közgyűlés elé.  
  
**Felelős:**  
Vágner Ákos polgármester  
Majorosné  Juhász  Eszter önkormányzati képviselő  
**Határidő:** 2025. február 28.  
  
**2./ Határozati javaslat:**Eger Megyei Jogú Város Önkormányzata Közgyűlése külön címsoron szerepeltetve 20 millió forinttal támogatja a városi civilszervezeteket a 2025. évi városi költségvetésben, a közgyűlés felkéri a Gazdasági irodát, hogy a határozati javaslatnak megfelelően készítse el a költségvetési rendelettervezetet.  
  
**Felelős:**  
Vágner Ákos polgármester  
Majorosné  Juhász  Eszter önkormányzati képviselő  
dr. Barta Viktor jegyző  
Vincze Adrienn gazdasági iroda vezetője

**Határidő:** 2025. február 28.